**De-aș fi eu lacul**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-aș fi eu lacul

O, de-aș fi eu lacul ce oglindește cerul,

aș purta în mine bolta înstelată,

aș prinde-n undă timpul, purtându-i efemerul,

tu salcie mi-ai fi, spre mine aplecată!

Iar vântul ți-ar foșni miile de lacrimi,

ce-atârnă prinse-n ramuri și peste mine curg,

ți-aș cuprinde umbra și tremurând de patimi,

ți-aș reflecta-n privire soarele-n amurg!

Deasupră-ne doar norii ascunde-ne-ar iubirea,

tu mi-ai rămâne-acolo, nemișcată-n mal,

eu, limpede spre tine mi-aș îndrepta privirea,

și ți-aș atinge trupul cu stropii unui val!

Ești salcia ce plânge cu lacrimi vii și verzi,

când te ating cu vântul, în dulce mângâiere,

spre mine-ți apleci ramul, cu lacrimi mă dezmierzi,

când simți a mea răcoare în șoapta adiere!